31997L0045
L 196/77
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДВАДЕСЕТ И ПЪРВА ДИРЕКТИВА 97/45/ЕО НА КОМИСИЯТА
от 14 юли 1997 година
относно адаптиране към постиженията на техническия прогрес на приложения II, III, VI и VII към Директива 76/768/ЕИО на Съвета относно сближаването на законодателствата на държавите-членки, свързани с козметични продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (1), последно изменена от Директива 97/1/ЕО (2), и по-специално член 8, параграф 2 от нея,
след консултация с Научния комитет по козметология,
като има предвид, че според наличната научна информация нивото на полиароматните въглеводороди (ПАВ) в пречистения каменовъглен катран и същото, както и нивото на полиароматните въглеводороди в необработения каменовъглен катран; като има предвид, че отделни проучвания показват, че полиароматните въглеводороди проникват в кожата, която е изложена на каменовъглените катрани, което може да доведе до дермална и системна карциногенеза; като има предвид, че многобройните полиароматни въглеводороди са генотоксични карциногени и следователно, не е възможно да се установи тяхното ниво на безопасност, поради което употребата на необработени и пречистени каменовъглени катрани в козметичните продукти следва да бъде забранена;
като има предвид, че допълнителната токсикологична оценка на бензетониев хлорид, основаваща се на нова информация, постъпваща от промишлеността, показва, че може да се постигне граница на безопасност, ако употребата му се сведе единствено до консерванти, ако е в ограничена концентрация и има по-малък период на контакт с кожата;
като има предвид, че въз основа на последните постижения на науката и техниката веществото октил метоксицинамат може да бъде употребявано като ултравиолетов филтър в козметичните продукти;
като има предвид, че мерките, предвидени в настоящата директива, са в съответствие със становището на Комитета за адаптиране към постиженията на техническия прогрес на директивите относно премахването на техническите бариери пред търговията с козметични продукти,
ПРИЕ НАСТОЯЩАТА ДИРЕКТИВА:
Член 1
В Директива 76/768/ЕИО се внасят измененията, посочени в приложението.
Член 2
1. Държавите-членки предприемат необходимите мерки, за да осигурят, че козметичните продукти, съдържащи веществата, посочени в приложението, не могат да бъдат пускани на пазара или доставяни на крайния потребител след 1 юли 1998 г., ако те не отговарят на изискванията на настоящата директива.
2. Държавите-членки предприемат необходимите мерки, за да осигурят, че продуктите, упоменати в параграф 1, които съдържат веществата, посочени в приложението, не могат да бъдат пускани на пазара или доставяни на крайния потребител след 30 юни 1999 г.
Член 3
1. Държавите-членки приемат необходимите законови, подзаконови и административни разпоредби, за да се съобразят с настоящата директива не по-късно от 30 юни 1998 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки предоставят на Комисията текста на разпоредбите от националното законодателство, които приемат в областта, уредена с настоящата директива.
Член 4
Настоящата директива влиза в сила на третия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 14 юли 1997 година.